
etus jam est , ac pervulgata querela , Jo- 
hannes Baptista Roberte vir clarissime, postea- 
quam externarum gentium litterae fucato quo- 
dam, et fallaci splendore nostrorum hominum 
mentes perstringere coeperunt , non multos es- 
se, qui liberalis doctrinae divitias ex illis po- 
tissimum Latinorum fontibus, unde majores no- 
stri omnem haurire elegantiam solebant , sibi 
petendas putent ; paucissimos vero , qui bene 
latine scribendo eam gloriam retinere studeant, 
quae Italiae propria semper est habita. Quo 
fit, ut et nos avitam hujus excellentiae posses- 
sionem sensim per socordiam amittamus , et 
ipse quoque noster sermo, qui latina illa con- 
suetudine mirifice adjuvabatur, et quasi colo- 
rabatur , hac peregrinarum linguarum , nova- 
rumque dictionum insolenti permixtione corru- 
ptior in dies evadat , ac totus propemodum 
immutetur . Attamen non dum eo rem dedu- 

ctam esse inrelligimus , ut omnis jam Romanae 
eloquentiae apud nos penitus exaruerit , atque 
interciderit facultas. Possumus etiam scilicet 
nominare nonnullos, qui veterum scriptorum 
tum solutam , tum vinctam numeris orationem 
ita commode exprimant, effingantque, ut illos 
ipsos tanquam ex inferis revocatos nobis exhi- 
bere videantur . Sed nimirum quanto hi pau- 
ciores hodie sunt, tanto pluris eorum est cum 
industria , tum magnitudo animi aestimanda ,• 
qui hujus aetatis fastidio nihil deterriti , pri- 
scae, verissimaeque laudis conservandae gratia, 
praesenti , ac propriae gloriolae , quam fortasse 
aliunde sibi comparare possent, serum patrium- j 

que decus anteponant. Quo diligentius curan- 
dum est , si qua ab iis elucubrata exierint, 
quae et antiqua verborum munditia delectare , 
et vero recenti rerum varietate prodesse queant , 
ea ut quam potest, latissime propagentur. Quo 
ego ex genere Commentarium eum sine con- 
troversia esse statuo , quem de Eustachii Za- 
notti Bononiensis vita Aloysius Caccianimicus 
Palcanus honestissimus ejus Civis, summo vir 
ingenio, multiplici scientia, admirabilique me- 
moria , conscripsit , quique proximo superiore 
anno Bononiae sine ujlo nomine, communi 
aliquot Sociorum impensa, est in lucem edir- 

tus. Cum enim praeclarus ille astrorum con- 
templator, et Manfredio Magistro suo plane di- 
gnus , idemque probabilis Mathematicus adeo 
diserte in eo laudatur , ut facile appareat , a 
quo sic laudetur, magnam habere ipsum ta- 
lium disciplinarum intelligentiam ; tum tanta 
elucet latini sermonis integritas , tantusque in 
tenui subtilitate lepos , ut , amota superstitione , 
dicere non dubitem , vel Cornelium illum Ca- 
tonis, atque Attici laudatorem, si revivisceret, 
habiturum quod Palcano invideret; nam pro- 
fecto intelligeret , eum sibi de nitore nihil con- 
cedere, copia vero, et jucunditate etiam prae- 
stare. Quamobrem nemini mirum videri debet, 
si, quum hujus libelli perpauca, et ad Socio- 
rum ferme numerum emissa fuisse exempla sci- 
rem , existimavi , esse hominis Italicae gloriae 
diligentis dare operam, ut is iterum a -Libra- 
riis , et quidem Bodonianis , hoc est , totius 
Italiae nobilissimis describeretur; quippe indi- 
gne ferebam, vel talis viri praeconium, qualis 
Eustachius fuit, non in eorum quoque manus 
pervenire, qui ipsius commentationes ob di- 
versam studiorum rationem attingere non so- 
lent , vel tam suave scriptum tam angustis 
unius fere urbis finibus contineri ; quum prae- 
sertim magna id ubique expeti cupiditate non 

ignorarem. Etsi autem opus patrono minime 
indigere putabam, simul ac tamen ejus rursum 
edendi consilium coepi, statim tu mihi, mi 
Roberte , occurristi ad quem si illud mitte- 
rem , videbam , non modo me tibi ( id quod 
jam diu mihi in optatis erat ) publicum ob- 
servantiae erga te meae testimonium daturum 
esse quam gratissimum; verum etiam hanc edi- 
tionem, meuraque in Palcanum officium com— 
.munieatione clientelae tuae plus auctoritatis, 
splendorisque habiturum . Etenim tam multae , 
justaeque ad eam rem in te uno conveniunt 
•caussae, ut ipse medius fidius liber, si minus 
tibi a me dedicetur, mecum. haud leviter con- 
questurus ; sin cui alii , \ etiam gravissime , ut 
apertam injuriam, laturus esse videatur. Tu 
enim ( ut alia in praesens missa ftciam ) et 
- tanto latinam linguam , latinaeque linguae stu- 
.diosos cultu, atque honore prosequeris, quan- 
to secundum Ferrium nostrum fortasse nemo ; 
. et ea . ipse in animi sensibus illuminate ac po- 
lite explicandis, exornandisque sic uteris, tam- 
quam tua ; et universam Bononiam , velut al- 
teram patriam, ac quidquid inde proficiscatur 
( et quidem nihil , nisi absolutissimum , profi- 
cisci solet ) propter memoriam diuturni , ac 
beatissimi domicilii perjucundam singulari com- 

plecteris caritate; et praecipuo quodam dulcis- 
simae consuetudinis vinculo divino illi seni Eu- 
stachii hujus patruo Francisco Zanotto, quam- 
diu vixit ( uiinam autem numquam mori de- 
buisset ) devinctus fuisti: id quod etiam au- 
reolae illae ultro citroque inter vos missae epi- 
stolae , quas tu academicis ejus sermonibus ad- — 
junxisti, summa tua cum dignitate testantur: 
et hunc quoque Eustachium fraterne amasti , 
ab eoque vicissim ita amatus es, ut illud qui- 
busdam in litteris tibi per Franciscum adscri- 
bi j usserit, se non tam patrui sanguinis neces- 
situdine esse velle , quam omnino tuum con- 
junctione amicitiae . Quocirca ne Palcanum qui- 
dem, quem et ipsum mutuo abs te diligi scio, 
ulli arbitror opusculum 'suum probari malle , 
quam tibi, neque cuj usquam potius suffragio, 
quam tuo, bonorum judicium confirmari , qui- 
bus haec laudatio cum aliis nominibus illu- 
stris , tum gravissima , atque absolutissima visa 
est . Nam ab ineptis quidem non dubito , quin 
levior existimetur; quippe vulgarium Scripto- 
rum magnificis assueti mendaciis, laudum re- 
dundantiam nimiam nullam putant , nihilquc 
iion grande atque elatum volunt; quasi vero 
satius non sit cauta orationis modestia cupidi- 
tatis suspicionem vitare , quam ampliore prae- 

dicatione ejus ipsius, de quo praedices, existi- 
mationi obesse , et quaedam inflatius dicendo , 
etiam iis, quae religiose dicuntur, fidem de- 
trahere . Habet hoc videlicet vera virtus , ut 
nihil aliud, quam ostendi se postulet: tum sa- 
tis ipsa per se explendescat . Itaque videtur 
mihi quidem Palcanus de Eustachio suo , im- 
,mo vestro , si melius mereri voluisset , male 
fuisse meriturus. Tu autem, Roberte,' cujus 
maxime limatam mentis aciem , candoremqiie , 
quamvis cum lenitate conjunctum, attamen in- 
genuum , et liberum , nulla neque obtundere 
invidia- potest, neque gratia corrumpere; tu, 
inquam , et quanto in errore isti , si qui sunt , 
versentur, et quam vere de Palcani in scriben- 
do elegantia prudentiaque ipse sentiam : addo 
etiam quam bene tum nostrarum litterarum hi- 
storiae , tum politioris humanitatis studiis hoc 
veluti munusculo consuluerim , unus omnium 
rectissime, eaque re, ut spero, ita judicabis, 
ut nobis vehementer laetandum sit, illis per- 
petuo obmutescendum. Vale, quantum est qui 
vivunt, homo hominum venustissime , meque , 
si alio nomine non potes , certe , ut tui , tuo- 
rumque Bononiensium amantissimum , quod po- 
tes, ama. 

Ex Suburbano viil Id. Jul. cidiocclxxxv. 


Doctoruin hominum praeconia litteris 
consignare vetus adeo consuetudo est , 
neque solum usitata , verum etiam quoti- 
diana, ut mirum esse debeat quemquain 
reperiri , qui id factum vituperet , ac 
sententia sua homines ingenio, et maxi- 
marum rerum scientia abundantes lauda- 
tione spoliet . Ac si qui alios ornari no- 
lunt , aut essent ipsi litterarum rudes , 
aut a laudis cupiditate remotissimi , fer- 
ri commodius possent, patientius quidem 
certe. Cum vero hi et in iisdem studiis 
versentur , in quibus illi vixerunt , nec 
adeo levis sint animi , et lucem splen- 
doremque fugientis , ut gloriam repu- 
dient , videant , ne , si quod volunt non 
probaverint., alienae virtutis hostes, et 
laudis invidi , quod est turpissimum , 
existimentur, si probaverint, ne, contra 
quam cupiunt , jaceant , et minus hone- 


Digitized by Google 


stam mortis conditionem ipsi sibi relin- 
quant 1 Nam quod ajunt seGalileo, aut 
Nevtono, aut paucis, si forte, aliis lau- 
dationes, et monumentorum elogia fore 
amplissima decreturos, ceteris non item, 
ne si praemia virtutis pervulgentur cum 
multis , dignitatem amittant ; primum id 
ipsum superbum est , praeter paucissi- 
mos illos , neminem putare dignum , 
quem laudent ; deinde non intelligunt 
eorum etiam , quibus honorum gradus 
pares sunt, glorias interdum esse dis- 
pares . Itaque nemo est nostrum , qui 
se Cavalerio , aut Gulielmino parem 
esse dicat , licet eumdem in Gymnasio 
locum occupet, quem illi tenuerunt, ac 
eosdem fere, quos illi, honorum gradus 
sit consecutus. Quod si ornamenta reli- 
qua , ut per se clara , et magnifica sint , 
perinde tamen habentur, atque eorum, 
qui illa acceperunt, virtus est; quanto 
.id in laudationibus apparet magis? quae 
alias in alios accommodari possunt, ne- 
que eaedem in plures conveniunt. Ne- 

que enim si Poetam esse dixero laude 
dignissimum , putandum erit hunc con- 
tinuo cum Homero aequari , neque si 
Imperatorem fortissimum fuisse affirma- 
vero , erit metuendum , ne hic siatim 
cum Caesare in virtutis contentionem ve- 
niat. Quapropter qui de Eustachio Za- 
notto scribere ingredior , neque passus 
sum plus apud me quorumdam obtrecta- 
torum, quam universae Civitatis vocein 
valere , et voluntatem , si quis objiciat 
non eum fuisse Zanottum, quem in Ma- 
thematicorum Ducibus , et Principibus 
ponas , non contendam ; sed qui eos om- 
nes inglorios , ignobilesque dimittat , qui- 
bus Principes hi praestiterunt, quantum 
ipsi praestiterint , sciet numquam: ut ad' 
clariorem horum gloriarru- pertineat etiam 
alios laudari. Ceterum nos tantum Za- 
notto concedimus , quantum neque am- 
bitiosi, neque invidi tri^^re alteri de 
, bent. In quo tametsi diffiole est iis sa 
tisfacere , qui omnia ad vivum resecant 
nec verba numerant modo , sed tamquan 


Digitized by Google 



'4 ‘ 

appendunt; nos tamen quid aequis re- 
rum aestimatoribus videatur , non quid 
morosi illi probaturi sint , intuebimur : 
neque vero timemus, ne quia perraro 
grati bomines reperiuntur, idcirco Civi- 
bus nostris crimini detur , quod nimium 
Zanotto grati esse dicantur. Sed de his 
plura persequi non est opus : ad rem 
venio . 

Eustachius Zanottus clarissimis aetatis 
nostrae hominibus non stirpe modo, ve- 
rum etiam ingenio, industria, rerum ge- 
starum magnitudine conjunctus fuit, quae 
prope major cognatio est , quam illa , 
qua plerique delectantur , generis, et no- 
minis. Patrem Johannem Petrum poetam 
longe probatissimum , patruum Franciscum 
habuit, robur illud Bononiensis Acade- 
miae , cujus per multos annos ab actis 
fuit. Illius aetas in ea tempora incidit, 
j quibus, si quando alias, omni littera- 
j ruin genere Bononienses florebant. Ne- 

que enim possumus Manfredios , Ghedi- 
nos , Beccarios , aliosque bene multos , 
quorum in hac urbe magna ingenia , et 
consilia fuerunt, recordari , quin doctri- 
narum prope , non hominum nomina ob- 
versari nobis videantur. Cum his Za- 
nottus uterque, Johannes Petrus, et Fran* 
ciscus conjunctissime , et sine obtrecta- 
tione vivebant; quod in tanta maxima- 
rum rerum aemulatione, quantam inter 
eos intercedere oportebat, ut nunc sunt 
mores, vix fieri potuisse arbitreris; sed 
qui tum docti et erant Bononiae, et ha- 
bebantur , fere aequabiliter omnes erant 
hujusmodi, atque haec laus eximiae in- 
nocentiae non ad homines solum , ve- 
rum etiam ad illa tempora pertinebat. 
Vix autem dici potest , quam ea con- 
suetudo Eustachio emolumento fuerit . 
Nihil enim adulescentulus domi audie- 
bat , nisi doctum , et elegans , quodque 
non ipsum aut scientia augeret , aut 
exemplo . Instruebatur interea Scientia- 
rum Institutum, et supra quam dici po- 

test magnificentia, atque opibus cresce- 
bat. Marsilius praeclaram susceptionem 
illam suam perpetua quadam constantia 
roborabat , neque in tanta re torpere 
quemquam qiatiebatur . Senatores pro ve- 
teri ipsorum consuetudine in litteras pro- 
pensi nihil habebant antiquius, quam ut 
Marsilio plane satisfacerent, et egregie 
inchoatum opus urgerent . Ipse Pontifex , 
quamquam erat inultis , gravissimisque 
negotiis distentus, partem tamen aliquam 
curae, et cogitationis suae in Institutum 
derivabat. Omnino ingens erat tam prae- 
clari operis gloria, multique certatim, 
alius alio copiosius , novas aedes mune- 
ribus exornabant; qui in Instituto do- 
cebant , omni in hominum coetu, et om- 
ni sermone celebrabantur : neque tantus 
ardor Bononiensium fmibus potuit coer- 
ceri; sed ex urbe in urbem traductus 
Italiam , atque adeo Europam brevi oc- 
cupavit. Quae cum in aliorum adule- 
scentum mentibus inhaerescerent , tum 
in Eustachii animo obliterari non pote- 

rant. Etenim omnibus Instituti rebus ipse 
aderat, aut, si quando abesset, eas unus 
propter doctissimorum hominum familia- 
ritates omnium maxime audiebat. Itaque 
alacrem magnumque animum ad eas at- 
tulit artes, quarum cognitione subnixos 
ad summam dignitatem advolasse alios 
videbat celeritate mirabili ; cumque Eu- 
stachii Manfredii spectatae, praeter cete- 
ros, virtutes essent, ad hunc se appli- 
cuit, atque ad hujus imaginem se to- 
tum confingere prorsus studuit. Sapien- 
ter is quidem , qui , cum optimum sibi 
ad imitandum proposuisset , ab ineunte 
aetate providit, ut, si etiam superare il- 
lum, aut aequare forte non posset, sal- 
tem in deligendo recte sensisse judica- 
retur. Cum vero haud pauci se se in 
Manfredii disciplinam per eos annos tra- 
didissent , vix ulli clarius explendesce- 
bant , quam Algarottus , Zanottusque . 
Eminebat enim in utroque cum indoles 
virtutis, tum discendi ardor plane incre- 
dibilis ; sed alter ingenii celeritate , al- 

ter judicandi prudentia magnus habeba- 
tur ; ille omnium doctrinarum cupidus 
nullam fere liberalem disciplinam non 
attigit ; hic a Mathematicis artibus , in 
quibus se se puer abdiderat , vix um- 
quam se abstrahi passus est : illius di- 
stincti, ornati, festivi sermones lauda- 
bantur ; hujus oratio sobria , adstricta 
verbis , densa sententiis , nihil ut in ea 
notari posset diffluens, nihil redundans: 
denique ut nihil addi Algarotto pote- 
rat , nisi inepte , ita nihil huic , nisi te- 
mere, detraxisses. Qua praestantia cum 
esset , annos natus fere viginti consecu- 
tus est , ut Manfredio in Astronomia 
excolenda adjutor daretur. In quo faci- 
le ostendit sapientiae interdum , quam 
aetatis cursus esse celeriores , verissime- 
que dici; non ut arbores, et fruges, sic 
mentes et ingenia habere ad partus dies 
certos. Sive enim siderum motus obser- 
varet, sive astronomicum opus generosis 
adolescentibus explicaret, adolescens ipse, 
ita utroque in munere praestitit, ut om- 

nibus probaretur , Manfredio in primis , 
cujus nos judicium reliquorum testimo- 
niis anteponimus. Atque gravissimis hi- 
sce occupationibus laxare se vix poterat , 
unusque jam tum Astronomi partes su- 
stinere cogebatur. Coeperat enim Man- 
fredius ex renibus laborare, lapideque in 
vesica £icto gravissimis doloribus excru- 
ciabatur , quibus anno millesimo septin- 
gentesimo trigesimo nono confectus est. 
Nemo illum non lacrymis , et moerore 
est prosecutus, hocque unum, quod ve- 
rissime possumus dicere, ingenti , ut in 
malis , consolatione Bononienses lenivit , 
quod Manfredii gloriam Zanotti doctri- 
na renovatam non sperabant modo, sed 
prope sibi cernere videbantur. Itaque ea 
provincia Zanotto commissa est, quam 
in Instituto Manfredius obtinuerat , ei- 
demque imperatum, ut, quod ille antea 
fecerat , Astronomiam in Gymnasio ex-* 
plicaret ; ac nemo profecto aetate illa 
erat alius , cui se Astronomia , credo , 
ipsa committi mallet. Quum vero is in- 

telligeret, quam magnum onus suscepis- 
set , ac quanta de se esset exspectatio , 
non modo ut ante conlectam famam con- 
servaret ; verum etiam ut spem confir- 
maret reliqui temporis , curare coepit • 
Ac primum ephemeridas illas longe no- 
bilissimas , quibus Manfredius futuros 
planetarum cursus ad annum millesimum 
'septingentesimum quinquagesimum prae- 
nunciaverat , ad alios duodecim amios 
Zanottus produxit, neque postmodum in 
eo labore numquam, dum vixit, se se 
exercuit. In his autem libris facile ap- 
paruit, quam penitus in ejus animo Man- 
fredii praecepta inhaesissent. Nunquam 
enim ab ea ratione, quam ille in prae- 
dictionibus suis agendis tenuerat, Zanot- 
tus discessit , atque in iisdem fere Astro- 
nomorum tabulis institit, nisi si forte 
utiliores aliae , magisque ad veritatem ac- 
cedentes visae fuissent; quamquam nihil 
minus in eo volebat, quam novus vide- 
ri , ac recentissimas quasque tabulas lau- 
dabat magis, quam sequebatur, neque 

antea usurpabat , quam illas maxime 
emendatas esse , correctasque longo usu 
didicisset . Laborem hunc alius excepit . 
Etenhn vix dum ad Astronomiam tra- 
dendam accessit, quum enumeranda sibi, 
et describenda sumpsit clariora sidera , 
,quae certis infixa sedibus signifer orbis 
complectitur, vel ut provinciam cogno- 
sceret ipse suam, vel ut quam in ob- 
servandis sideribus habebat solertiam , 
eam studio , et exercitatione redderet 
acriorem. Nam certe non ignorabat, quam 
multi ante se Astronomi descriptiones 
hujusmodi confecissent, qui etiam longe 
plura in Zodiaco astra , quam quae Za- 
nottus animadvertit, studiose diligenter- 
que notaverant . Ex quo intelligi potest, 
'quam diligenti simul, et quam magno 
fuerit animo . Nam qui vel omnium pri- 
mi in designandis inerrantibus stellis evi- 
gilarunt , vel qui aliorum notationibus 
multa postea addiderunt, feceruntque an- 
tiquorum inventa meliora, sapientes illi 
quidem , qui ingenti spe gloriae excita- 

bantur, ne qua posset ipsos defatigatio 
retardare. Zanottus sapientior , cui offi- 
cium pro gloria fuit , quique in solam 
piopemodum artis suae cognitionem in- 
tentus hanc ad vigiliarum suarum fru- 
ctum duxit esse permagnam . Quamquam 
non est putandum Zanotti consilium splen- 
dore caruisse. Primum enim id ipsum 
laudem habeat oportet vel sine laudis 
exspectatione in magnis tamen rebus stu- 
dium ponere, deinde, quum id ageret, 
ea Zanottus aperuit, quae nec erant sa- 
tis nota nostris, et erant cognitione di- 
gnissima ; velut illud , maximas saepe 
existere in stellis prope omnibus varie- 
tates , quibus fit , ut interdum longe la- 
teque conluceant, interdum lumine im- 
minuantur, ac prope nitescere intermit- 
tant. Fuerat enim antea in paucis stel- 
lis id animadversum, neque fere Astro- 
nomi adduci poterant, ut vel in paucas 
illas vere inconstantiam cadere arbitra- 
rentur. Adeo enim placebat eorum side- 
rum, quae inerrantia ipsi dixissent, mu- 

tabilitatem plane esse nullam, ut quum 
stellas extenuari cernerent, incusare quid- 
vis mallent , quam illas , ejusque rei cul- 
pam aut in oculorum fallacias , aut in 
aerem conferebant, qui modo crassus con- 
cretusque , modo tenuis et putus nobis 
offunditur. Neutrum Zanottus concede- 
bat , hocque urgebat maxime , stellarum 
commutationes tum fieri, quum metuen- 
dum non est, ne aut videndi sensus fal- 
lat, aut coeli dissimilitudo fraudem fa- 
ciat. Fit enim interdum, ut si ad duas 
stellas , quarum altera quam proxime al- 
teram sit, rursus telescopio inspiciendas 
te revoces , alteram sibi mirifice congrue- 
re videas , alteram mutata forma a se 
ipsa dissidentem cernas. Quid hoc au- 
tem est insolens adeo vel coeli , vel ocu- 
lorum ingenium , ut harum stellarum al- 
teri lucem eripiant , et noctem quasi 
quamdam offundant , alteri non item ? 
Haec autem quum Zanottus proponeret, 
illud quoque non omittebat, non se eum 
esse, qui has siderum conversiones cer- 

tis terminis circumscriberet , aliorumque 
industriae malebat confidere, quam suae. 
Modeste , et considerate ille quidem . 
Namque, ut mittam quam magnum fuis- 
se id opus , atque haud sciam an de 
astronomicis operibus longe maximum , 
alia etiam non deerant, quae ipsius co- 
natus prohibere poterant. Nondum enim 
Baillius viam , rationemque docuerat , 
qua astrorum magnitudines accurate ex- 
quisiteque conferri possent inter se, quae- 
que ad illorum ordines definiendos per- 
tinebant, erant obscurissima prope om- 
nia, multisque obstructa difficultatibus. 
Zanottum praeterea, ut qui negotiosam 
provinciam administrabat, aliud ex alio 
impediebat. Namque praeter Ephemeri- 
das, quas, ut dixi, labore summo con- 
ficiebat , si quando Sol , aut Luna , aut 
aliqua earum stellularum , quas vi sua 
Jupiter complexus contorquet, deficerent, 
aut Mercurius, Venusque Solem trajice- 
rent , vel si qui Cometa se proderet , 
ac longissime adveniens intra Planeta- 


rum orbes se se conjiceret, vel si quid 
aliud in coelis occurreret observatione 
dignum , ea prope unus notare cogeba- 
tur. Neque enim laborem hunc delega- 
re multis in ea Urbe poterat , in qua 
pauci admodum Astronomiae studio tra- 
huntur, aliis ad quaestuosiora properan- 
tibus, aliis ne ad haec quidem. Pleras- 
que ex illis observationibus Zanottus 
edidit, quas qui legerint nullum ab eo 
experientissimi Astronomi officium desi- 
derabunt : hoc certe nomine apud Mai- 
ranum , Caillium , Messierium , alios- 
que praestantissimos aetatis nostrae Ma- 
thematicos in honore fuit; Caillius et- 
iam, quum in Africam iter faceret, ut 
eas, quae circa Australem Polum vol- 
vuntur , stellas in Astronomorum cata- 
logos referret, aliorum quorumdam side- 
rum , quae nobis conspicua sunt , mo- 
tus , et conversiones cum aliis longe 
clarissimis viris, tum notandas Zanotto 
commisit , qui pro sua fide et diligen- 
tia ex Caillii voluntate susceptum nego- 

tium sic gessit, ut opinionem^ quae de 
se erat, aequaverit, et doctissimi illius 
hominis desiderium expleverit. Sed Za- 
notto praeter insitam animo industriam 
ad bene de Astronomia merendum for- 
tuna etiam , cujus magna in utramque 
partem vis est , adjungebatur : idque 

tum praesertim apparuit, quum Templi 
D. Petronii Curatores, Alamanno Insu- 
lano Senatore amplissimo in primis sua- 
dente , celeberrimum gnomonem , quem 
in ea magnificentissima aede Cassinus 
construxerat, emendandum Zanotto, re- 
ficiendumque crediderunt. Jamdiu enim 
dolebant homines praestans illud , ac 
singulare instrumentum, per quod Cas- 
sinus cum ' alia bene multa , tum Solis 
accessus, discessusque subtiliter definive- 
rat , temporis diuturnitate fuisse corru- 
ptum partim commota lamina , cujus 
centrum radius Solis trajicit, partim de- 
pravata ea linea, quam, quiim meridies 
est , radius ipse attingit . Hanc certe , 
quam Cassinus ferreis regulis aliis aliis- 

que deinceps positis consignaverat, mar- 
moreis lapidibus , quo illae magis firma- 
rentur , insertis solo hinc et hinc, infi- 
xisque , praetereuntes quotidie homines 
sic protriverant , ut esset vitiosissima , 
aliis ejusdem partibus depressis , atque 
introrsum in pavimentum actis , aliis 
praeter modum adsurgentibus , incondi- 
teque curvatis. Labem etiam aliquam , 
net omnem ejus culpam in homines con- 
feramus , terrae motus fortasse fecerant , 
quibus identidem Bononiae aedificia nu- 
tare , crepitare compages , tabulata con- 
cuti visa surtt. Quae quum Manfredius 
animadvertisset , nihil magis optaverat , 
quam ut praed,ara adeo constructio, quae 
vitium fecerat, restitueretur. Itaque eos, 
qui Templo praeerant , invitavit saepe , 
rogavit , obsecravit : egregium Cassinia- 
nae solertiae monumentum interire ne 
sinerent , atque ad gnomonem nobilissi- 
mum reficiendum quidquid ipsorum es- 
set praestarent; se quidem in eam rem, 
si vellent , diligentiam quam posset ma- 

xiniam conlaturum . Haec saepe Manfre- 
dius , et cum multis , sed tunc Insula- 
nus in corona non aderat. Itaque quum 
restituere ille gnomonem non posset , 
quod reliquum erat, id unum suscepit, 
' in quo nullum impendium fieret, nisi 
laboris , ac singularum partium libramen- 
ta, erroresque dimensus, quam hi cau- 
tionem haberent diligentissime patefecit. 
Zanottus felicior: perficere enim potuit, 
ne quid per miilta saecula, quantum au- 
gurari conjectura possumus , a gnomone 
cavendum esset. Quare clarissimum il- 
lud astronomicae facultatis instrumen- 
tum est ab ipso refectum diligentia tan- 
ta, ut adhuc Cassino dignum videri pos- 
sit, ea vero firmitate, qua se a tempo- 
ris , hominumque injuriis facilius tuea- 
tur . Multa vero , quae observasse e re 
astronomica erat, hujus instrumenti ope 
sunt a Zanotto animadversa . Neque 
enim aut poli altitudinem, aut eclipti- 
cae obliquitatem , aut anni longitudi- 
nem investigare praetermisit, neque ob- 

latam sibi illustrandae Astronomiae fa- 
cultatem ad nihilum recidere passus est. 
Neque solum vidit quid esset maxime 
notatione dignum, quod ejus doctrinam 
commendat , verum etiam in iis , quae 
perquisivit, cum clarissimis Astronomis, 
ac Slopio in primis consensit , quod 
facile ostendit , quam diligens spectator 
coeli siderumque Zanottus fuerit. Quam 
certe laudem, etsi aliae abessent, nos 
tamen ipsam per se vel magnam , vel 
potius maximam esse putaremus. Nam 
si qui in coacervandis publicis, priva- 
tisque tabulis aetates conterunt ipsas , 
et vel unius oppidi monumenta dili- 
genter conlecta, . atque adnotata profe- 
runt, in celebritate versantur; quanto, 
in honore eos esse oportet, qui tam- 
quam Mundi annales conficiunt , et hi- 
storiae suae fines coeli regionibus ter- 
minant? Quamquam conatus est etiam 
Zanottus Mathematicorum doctrinis ali- 
quid , atque adeo multum addere de 
suo. Namque brevissimos calculos, mi- 

nimeque artificiosos aperuit, quibus Co- 
metarum positus , et conversiones inve- 
nirentur, ac quantum in eo simplicitas 
posset , expertus est : quidquid certe ad 
Cometarum cursum describendum perti- 
net, id omne ad Trigononietriam, et 
ad falsas quasdam positiones revocavit , 
quo facinore nae ille magnam ab Astro- 
nomis gratiam iniit . Etenim plerique 
omnes, quum locum hunc tractant, ut 
mathematici fere sunt laboriosi , indul- 
gentes sibi longissimos calculos ineunt, 
nec nisi per exquisitiorem industriam ad 
• id , quod est propositum , accedunt . Mo- 
lestiam hanc levare Zanottus voluit, id- 
que illi in Cometis duobus , quorum 
alter anno millesimo septingentesimo tri- 
gesimo nono, alter millesimo septingen- 
tesimo quadragesimo octavo prodiit, ces- 
sit pulcherrime. Neque vero diffitemur 
Zanotti inventum in Cometas alios ae- 
gre accommodari potuisse, neque horum 
inventorum fortuna communis est recu- 
sanda. Quum enim Cometae toto coelo 

vagentur , ac seu dum incitantur , seu 
dum retardantur , seu dum insistunt , 
innumeras habeant varietates ^ non est 
postulandum ^ ut una praeceptio sit ad 
omnium cursus definiendos aptissima . 

Est tamen aliquid , quum in re difficil- 
lima verseris , atque ea , quam nemo 
unus universe perfecit, Astronomomm 
commodo iterum iterumque prospexis- 
se. Neque alia non exstant, quae ejus 
ingenium , doctrinamque testantur. De 
forma Terrae , quae nostrae aetatis Astro- 
nomos maxime sollicitos habuit, sermo- 
nes conscripsit probabiles, et vero pro- 
batos , quos qui legerint hominis ele- 
gantiam mirabuntur. Nam quamvis hac 1 
super re eodem , quo alii , fere perve- 
nerit , brevius tamen id praestitit , et 
facilius , ac Theoremata quaedam adeo 
venusta explicavit , ut dicantur Boscho- . 
vichium in amorem sui rapuisse. Quum 
vero docet Zanottus , quemadmodum e 
positionis, quem vocant, angulo forma 
Terrae cognoscatur , ea nimirum tra- 

ctat , quae plane pro novis haberi pos- 
se crediderim . Quamquam de Terrae 
forma scripserunt adeo multi , ut diffi- 
cillimum sit tenere aliquid non antea 
fuisse scriptum 5 quo fit , ut ea ipsa , 
quae a ZanottO deprehensa fuisse arbi- 
tramur , non facile nova esse adfirme- 
mus. Idemque fortasse valet in multis 
aliis , neque ego ullam in partem dis- 
puto. Quis enim praestet quae sunt ab 
ipso in usu, ac tractatione micrometro- 
rum observata, ea superioris aetatis di- 
ligentiam effugisse? praesertim quum con- 
stet esse illa inventu adeo facilia , ut 
vel se offerre potuerint non quaerenti. 
Itaque Zanottus ipse, qua moderatione 
erat animi, non se illa ajebat propone- 
re, quae ingenium ostenderent, id enim 
elucet in difficultate , sed quae Astro- 
nomiae studiosis prodesse possent, quam- 
vis parva , et mediocra et essent , et 
viderentur. Sed vero quae de perspe- 
ctiva conscripsit , ut nominibus aliis , 
sic novitate mirifice commendantur. Om- 

nem enim quum ichnographiam , tuiu 
scaenographiam , quod a nemine antea 
factum legimus , uno , brevissimoque 
praecepto complectuntur. Neque enim 
quisquam est qui ignoret, quam mul- 
tas in partes diducta initio fuerit pers- 
pectiva , quamque varias praeceptiones 
numquam non habuerit. Quas omnes 
Zanottus quum in unum Theorema con-: 
traheret, non tam veterem artem exco- 
lere visus est, quam novam propemodum 
docere. Quocirca non est mirandum, si 
Zanotti scripta vix dum edita omnes fe- 
re Italorum scholas pervaserint , neque 
defuerint , qui illa non solum veterum 
libris anteponerent, qui plerumque exi- 
les sunt , et aridi , et multis obscurita- 
tibus involuti , sed vel Tayloro ipsi , 
qui magnus habebatur, eratque in om- 
nium fere manibus. Mechanicen quo^ 
que Zanottus attigit, ac de corporum 
percussionibus pauca quaedam edidit , 
quam subtilia non dicam, elegantia qui- 
dem certe ; quo nomine in tanta am- 

plitudine Mechanices ne nunc quidem 
coa>temnantur . Sed est etiam quorum- 
error tollendus , ne Zanotti stu- 
jSa exponentes gloriam minuamus. Cum 
srnim hic sua Theoremata emitteret, il- 
<Ia quaestio , quae tum de viribus vivis 
.irat, ejus animum vehementer sollici- 
^ Itabat , quae a Leibnitio primum orta , 
/ * ab Helvetiis deinde , Germanisque aliis 
aucta Gallos passim, Britannosque com- 
moverat , demum ab Italis excepta , et 
quasi per manus Bononiae tradita Aca- 
demiam nostram mirabiliter inflammave- 
rat. Neque tantus hic animorum ardor 
ante consedit , quam Alembertus plane 
j ad veritatem ostendit Cartesianos a Leib- 
nitianis verbo non re dissidere , sicque 
convenire posse, ut illi veteris opinio- 
nis possessionem retineant, hi jacturam 
novae ne faciant. Sed Zanotti aetas in 
ea tempora incidit , quibus quaestio il- 
la nondum in suspicionem inanitatis ve- 
nerat ; adeo Germanorum praesertim no- 
men omnium animos, auresque comple- 

verat. Quare, ut mos tum erat, nemo 
fere laudis cupidus Mathematicus non 
aliquid de viribus vivis commentabatur, 
ac si quid occurreret , quod ad corpo- 
rum impetus, pulsusque aestimandos quo- 
quo modo pertineret, id propter nobi- 
lissimae quaestionis conjunctionem prae- 
clarum admodum, atque magnificum ha- 
bebatur . Igitur quod Zanottus brevia 
quaedam Theoremata, quaeque ostende- 
re nihil prope negotii erat , editione ta- 
men digna putaverit , temporum culpa 
est , laus ingenii , quod de iis elegan- 
ter, distincteque conscripserit. Ceterum 
quam ipse fuerit Mechanicae • facultatis 
intelligens, alia indicio sunt. Cum enim 
ad eam hujus disciplinae partem , quae 
in fluminibus arcendis, dirigendis , aver- 
tendis tota est , animum devexa jam 
aetate appulisset , ingenio perfecit , ut 
videretur eam a pderitia usque arri- 
puisse; multi certe ipsum de hydrome- 
tricis controversiis longe gravissimis cum 
Ximenio ^ Fantono , Lechio , aliisque , 

quorum pervulgata sunt nomina , in 
consilium adhibuerunt. Neque vero est 
quod putemus aut in consiliis capien- 
dis intelligentiam , aut in dandis fideli- 
tatem Zanotto defuisse; sed, nescio quo- 
modo , sunt litigiosa in hoc genere ita 
multa , ac variae adeo , et diversae , et 
in omnem partem diffusae hominum dis- 
putationes , ut nisi studia partium ante 
resederint, multorumque cupiditates de- 
ferbuerint, non satis occiurrat quod scri- 
bamus. Quare spei fructum rei conve- 
nit , et eventui reservari , ne aut quod 
ambiguum est pro certo posuisse, aut 
destinatam forte Zanotto laudem festi- 
natione praeripuisse videamur. Sed com- 
mentarios quosdam hydroinetricos idem 
divulgavit , quos si mihi probari dixe- 
ro , non metuam , ne aut fides mea de- 
sideretur, quasi tempori obsequar, rut 
prudentia , quasi veritati non serviam . 
In primis vero quaestionum omnium , 
quas Rheni caussa Bononienses cum 
finitimis plurimas , gravissimasque ha- 

buerunt , historiam conscripsit , utque 
amnis ille identidem agros vastaverit , 
ac late perdiderit omnia, seque in alios, 
atque alios cursus contorserit ,, .et infle- 
xerit , docuit , neque minus quid ge- 
stum sit, ut ea calamitas averteretur, 
aperuit. Quam narrationem utilissimam 
esse fatebuntur , qui noverint , quam 
inulta Hydrometrarum praecepta miser- 
rimae Rheni adluviones diu multuinque 
observatae pepererint. Est etiam Bono- 
niensibus , qui nunc vivunt , ante acto- 
rum temporum incommoda cognoscere 
jucundissimum. Vix enim quidquam tan- 
tam habet oblectationem , quantam se- 
cura praeteriti doloris recordatio Ne- 
que hydrometriam non amplificant quae 
idem de aquarum fluxionibus Floren- 
tiae edidit. Quamvis enim fluvios, qua 
in mare erumpunt , per adclive ferri 
Gulielminus , auctor optimus , tradidis- 
set, rem tamen hanc strictius attigerat, 
quam ejus admirabilitas postulabat. Ita- 
que Zanottus ‘ et quam id late pateret 

ostendit, et primus omnium docuit, ut 
aquae ad fluminum ostia superficiei de- 
vexitate impellantur , ac quasi ex alto 
profluentes alvei adclivitatem concepto 
impetu superent. Quod quidem nemo 
ante ipsum ad rei dignitatem apte ex- 
plicaverat. Igitur praeclarum hoc Za-^ 
notti factum probarunt multi , in his 
Frisius, quamquam in eo desideret for- 
sitan aliquid , et leviter emendet . Sed 
non tam dolendum Zanotto fuit , quod 
cum Mathematico tanto , quantus Fri- 
sius est , in paucissimis pugnaverat , 
quam jure laetandum , quod consense- 
rat in tam inultis. Alia quoque extant, 
quibus cognosci potest , quam fuerit Za- 
nottus hydrometriae intelligens; sed mo-. 
dum adhibere oportet, ne ultra quam 
satis est minuta quaeque consectari vi- 
deamur. In omnibus autem , quae emi- 
sit in vulgus , multa industria , et di- 
ligentia comparet, multa doctrina , ac 
lene quoddam, et aequabile, et candi- 
dum dicendi genus , quo plus valebat 

in persuadendo , quam alii calamistris , 
et lenociniis. Quo minuS mirandum est 
fuisse ipsum in tam multiplici excellen- 
tia suis Civibus probatissimum. Quam- 
quam non modo ingenio consecutus est, 
ut inultis charus , et jucundus esset , 

. verum etiam moribus. Namque erat in 
eo auctoritatis , et consilii plurimum , 
integritas singularis,- tanta in Patriam 
charitas , ut exterarum Civitatum ma- 
gna sibi praemia , si in eas migraret , 
pollicentium beneficio uti noluerit, tan- 
tuin in Principem obsequium , quan- 
tum in eo esse oportebat , qui justissi- 
mo Domino servire hanc jucundissimam 
libertatem esse arbitrabatur. Idem’ in 
perficiendo quod sibi commissum esset, 
incredibili erat cura , nullumque publi- 
ci Doctoris officium , et munus sumina 
cum fide non exsequebatur. Itaque mul- 
tos adolescentes numquam, dum vixit, 
non erudivit , quodque in solerti , et 
ingenioso homine perdifficile est , ne- 
que iracunde, neque laboriose docebat. 

c t 

In eo etiam apparuit , quam liberali , 
et ingenuo esset animo , atque in om- 
nibus ' servaret modum. Sunt enim, qui 
prae nimio docendi studio interdum pec- 
cent, quosque discipulorum multitudo 
usque adeo delectat, ut in quadam qua- 
si specula perpetuo maneant , et qua- 
cumque adolescentulum vident surgere , 
illum statim per summam aviditatem ap- 
petant , et artificiis omnibus aucupen- 
tur. Ab horum sedulitate tantum Za- 
nottus aberat , quantum ab aliorum ne- 
gligentia , neque modo fideliter insti- 
tuebat adolescentes, si qui ad se venti- 
tarent, verum etiam non ideo sibi' mi- 
nus . placebat , quod interdum ne quem 
doceret aliorum industria impediebatur. 
Neque vero in hoc solum, sed in om- 
ni vita curavit maxime , ut perpetua 
quadam moderatione temperatus et es- 
set, et haberetur: vestigium in eo con- 
tumaciae cerneres nullum, ac, quod ma- 
gnum rarumque est , ab ejus comitate 
quemadmodum austeritas , sic etiam le- 

vitas omnis aberat. In sententia dicen- 
da ita orationem moderabatur, ut ne- 
que superbus , neque obnoxius videre- 
tur, neque aut alienae dignitatis oblivi- 
scebatur , aut suae. In disputando, quam- 
quam ipse summe lenis erat , non il- 
los tamen vituperabat , qui animose , et 
fortiter dicunt, modo contumelia absit; 
haecque ejus vox saepe est a multis 
audita : illos ferendos non esse, qui in- 
nocuam dicentis libertatem ■ queruntur se 
ferre non posse , eamque in alios cul- 
pam conferunt , quam ipsi sustinent . 
Jam veritatis cum esset cupidissimus , 
eam quacumque ratione infuscare flagi- 
tium, obruere autem scelus esse puta- 
bat , ac , quamvis amicorum dignitati 
mirabiliter faveret , ' eosque laudaret li- 
bentissime, cavebat tamen, ne quid in 
sermones suos per caussam irreperet of- 
ficii, quod videri posset blanditiis, aut 
gratia depravatum- Quo magis mirans 
dum est euindem in adsentationis suspi- 
cionem nonnumquam incidere potuisse. 

Sed sic est vulgus; pauca ex veritate, 
multa ex opinione aestimat. Quodcum- 
que autem rectum est, id ad pravum 
semper aliquid quodammodo videtur ac- 
cedere , ac quamvis ejus dissimillimum 
sit , nihilgminus ab imperitis judicibus 
idem existimatuf . Quare ut dicendi in- 
genuitatem arrogantiam appellant , ita 
judicandi modestiam adsentationis nomi- 
ne accusant . Quum vero Zanotti animun\ 
'multis amicissimum deprehendimus, tum 
nulla in ceteros malevolentia suffusum 
novimus. Igitur ut ipse gloriae senio- 
rum subcreverat , ita ad suam gloriam 
consurgentes alios laetus adspiciebat , 
aliorumque virtutes imitatione dignas es- 
se , non invidia arbitrabatur : omnino 
morum praecepta a gravissimis Philoso- 
phis arripuerat non disputandi caussa , 
ut magna pars , sed ita vivendi . His 
igitur effecit , ut multi 'Principes vi- 
ri ejus consuetudinem , convictumque 
expeterent, quos si omnes recensere ve- 
lim nimius sim, praesertim quum ii ple- 

rique sint, quorum si nomina comme- 
morem, aegre mihi ipse temperem a lau- 
dando. Quis enim, si modo Ignatium 
Boncompagnum Cardinalem amplissimum 
nominaverit , laudibus abstineat ? Quam- 
quam hujus sapientiam admirari facilius 
possumus , quam verbis explicare , qui 
id consecutus est , quod paucissimos om- 
ni aetate obtinuisse videmus, ut in ma- 
ximis provinciae occupationibus idem 
prodesset litteris quum ingenio, tum au- 
ctoritate, eumdemque haberent docti ho- 
mines, a quo laborum suorum et prae- 
mia peterent, et exempla. Senatus au- 
tem Bononiensis , cujus est judicium gra- 
vissimum, tantum Zanotto tribuit, quan- 
tum memoria nostra fere nemini. Nam- 
que eumdem amplissimis muneribus de- 
coravit, et multa non petenti concessit, 
quae aliis petentibus denegaverat , ac , 
ne quod illi in suis Civibus ornamen- 
tum deesset. Instituti Praesidem crea- 
vit, eumque tribuit dignitatis gradum, 
quo, secundum Patres, altior nullus Bo- 

noniae est. Cuncta autem Italia, atque 
adeo Europa quanti eum faceret , inde 
apparebat, quod e doctis hominibus Bo- 
noniam venientibus nemo erat, qui ipsum 
videre praetermitteret , nemo , qui quum 
vidisset, non id ad suae peregrinationis 
uberiores fructus referret. Multis etiam 
nobilissimis Academiis adjunctus est, qui- 
bus erat notissimus nqn ex praesenti 
quidem corporis forma ( quamquam mul- 
tas provincias hydroraetriae praesertim 
exercendae, caussa obierat ) sed ex ima- 
gine ingenii sui, quam purae, minime- 
que fucatae eloquentiae coloribus expres- 
sam in ejus scriptis licebat intueri. Qua- 
propter, quod verissime possumus dice- 
re , paucos ille habuit obtrectatores 5 
quamquam magna, invidia magnae gloriae 
fere comes est , neque umquam inepti 
deerunt, qui quum se velint posse om- 
nia, neque praeterea quidquam esse aut 
in homine ullo, aut in ordine, aliorum 
ingenium, et virtutem depressam , exstin- 
ctamque cupiant. Sed illi certe, quibus 

Zanottus se probari exoptabat, semper 
probarunt 5 sunt vero etiam multi , qui- 
bus displicere laus est. Tali modo cum 
il et Lxx annos complesset , intervenit 
illi mors, ut seni, matura, ita bonis om- 
nibus acerba. Natus erat anno millesimo 
septingentesimo "nono v kal. Decembres, 
decessit idib. Maiis anno millesimo se- 
ptingentesimo octogesimo secundo. Mor- 
tuo honores habiti non vulgares: nam- 
que Bononiensis Academia exsequias fu- 
neris prosecuta est, decretumque a suis 
Civibus, ut ejus memoria litteris man- 
daretur. Ejusdem imago in quampluri- 
mis numismatis qua argenteis, qua ae- 
neis impressa est , ut cujus ingenii mo- 
numenta aeterna futura sunt, ejus vul- 
tus effigies ne a posteritate desideretur. 
Utinam vero quae ornamenta in Zanot- 
tum plurima , et maxima Bononienses 
congessimus , ea mvdtos e nostris adole- 
scentibus ad bene de litteris merendum 
adliciant et excitent ! Hic enim , meo ju- 
dicio , est honorum , qui summis viris 

tribuuntur, fructus vel uberrimus. Ne- 
que enim, quod plerique jam dictitant, 
languet adeo nostrorum juvenum indu- 
stria , ut commoveri famae opinione non 
possint , neque restinctus est apud nos 
vetus ille ad honestas disciplinas animo- 
rum ardor. Illorum haec quaerela est, 
qui inani quadam antiquitatis specie ' 
Commoti fastidire sic praesentia consue- - 
iverunt, ut eamdem semper fuisse hu-* 
manae naturae conditionem vix sentiant; 
quasi vero aut qui ad gloriam modo con- 
tendant, nulli sint, aut optimum quod- 
que non fuerit omni aetate rarissimum , 

^ multique veteribus temporibus exstite- 
i fint Themistocles , qui ad consequen- 
j dum splendorem nominis mirabiliter in- 
; flammati alienis ' tropaeis e somno su- 
scitarentur . 

